Jokaiselle varusmiehelle ja reserviläiselle tuttu RK 62 kokee tulevaisuudessa radikaalin uudistuksen.

Tältä näyttää uudistettu rynnäkkökivääri RK 62M. Ihan heti ei uskoisi sen olevan 1960-luvun peruja.

Vielä muutama vuosi takaperin suunniteltiin nykyisen suomalaisen RK 62 -rynnäkkökiväärin korvaamista lähitulevaisuudessa uudella mallilla. Korvaajaksi väläyteltiin esimerkiksi italialaisen Beretan ARX-160-mallia, niin sanottua superrynkkyä, jota valmistaja lupaili mahdollisesti myös Suomeen Sakon tehtaille valmistettavaksi.

Nyt suunnitelmista on luovuttu, kertoo Iltalehdelle maavoimien komentaja, kenraaliluutnantti Seppo Toivonen.

– Maavoimissa katsotaan, että meidän iäkäs, mutta sinällään tehokas ja toimintakuntoinen rynnäkkökivääri jatkaa vielä pitkälle tulevaisuuteen, Toivonen sanoo.

Syynä on kustannustehokkuus. Ison reserviläisarmeijan aseistuksen uusiminen maksaisi pitkän pennin.

– Kyllä maavoimat joutuu tietyllä tapaa koko ajan taistelemaan rahoituksen ja sen riittävyyden kanssa. Lähivuodet ovat ratkaisevia siinä, kuinka laajasti ikääntyvää kalustoa pystytään uusimaan, siinä sitten valitaan painopisteitä, Toivonen myöntää.

Uusi RK 62

Uuden rynnäkkökiväärin hankinnan sijaan jo 1960-luvulta asti käytössä ollut RK 62 pääsee radikaaliin muodonmuutoksen, jonka myötä ase säilyy käytössä pitkälle tulevaisuuteen.

Uudistetussa versiossa rynkyn vanha metalliputkesta tehty perä vaihdetaan uudeksi teleskooppiperäksi, joka mahdollistaa perän säädön taistelijan pituuden ja varustuksen mukaan. Aseen päälle lisätään mahdollisuus punapistetähtäimen, kiväärikaukoputken tai valonvahvistimen kiinnittämiselle. Piipun lähelle eteen tulee lisälaiteadapteri, johon puolestaan voidaan kiinnittää taktinen valaisin tai laserosoitin.

Kaiken huipuksi vanhan nahkahihnan tilalle vaihtuu uusi taktinen hihna. Näin uudistetun rynkyn käytettävyys taistelutilanteessa paranee mutta käytettävyys sulkeisissa heikkenee. Sopii vain toivoa, että vanhat nahkahihnat jemmataan jonnekin äkseerausharjoituksia silmällä pitäen.

Uudistettu rynkky kantaa nimeä rynnäkkökivääri RK 62M, jossa viimeinen kirjain on niin ikään uusi.

Lopullisia päätöksiä rynnäkkökiväärien uusimisen laajuudesta ei ole tehty, mutta ennen pitkää jokainen varusmies pääsee tutustumaan uuteen versioon.